題丹樞先生草庵
作者：白玉蟾
朝代：宋

paragraphs: 數朵奇峰如削玉，一溪秋水生寒綠。
幸有白雲深處茅，更兼明月壇前竹。
誅茅伐竹結蘧廬，現成山水可樵漁。
隨緣隨分山中住，收拾摩尼如意珠。
草廬道人貧徹骨，一廬瀟洒空無物。
身中有寶不求人，價大難酬不拈出。
朝朝暮暮了身心，山自開花鳥自吟。
未見桑田成海水，夕陽幾度鎖平林。
住此草廬無別術，終日凝神惟兀兀。
不是十洲三島仙，亦非閬苑蓬萊客。
是箇逍遥無事人，廬中涵蓄一壺春。
窗前明月千年影，枕上清風萬劫聲。
廬內主人那箇是，古今占斷清閑地。
忽然洗面摸得鼻，不飲不食亦不寐。
廬空人去烟濛濛，白鶴呼雲滿碧空。
一瞻元始天尊面，處處爲廬處處同。
有箇草廬小復小，此是虛空那一竅。
頂頭不掛一莖茅，萬象森羅爲拱斗。
劫火洞然毫末盡，此廬不壞人如舊。